Aktuális strófák
I.

Ne filozofálj áprilisban,
Mert majd bolondnak tartanak,
Ám azt se hidd, hogy áprilisban
A világ másképpen halad.
A világ nem olyan nagyon bús,
Mint azt általában hiszik,
Bús bolondságok nem esnek csak:
Áprilistól - áprilisig.

                    II.

Megénekeltem egynehányszor
A bűvös, ébredő tavaszt,
Bevallom, hogy inkább szokásból,
Mint ihletésből tettem azt.
Tavaszt imádni csak az ősz tud
S itt állok már az avaron
S óh, jaj, az ihletés reám szállt,
Hiába űzöm, zavarom...

                    III.

Elér az ember lassan-lassan,
Ha csöndben él, ha fut, siet,
Bizonyos kedves stációig,
Amikor nem hisz senkinek.
S ilyenkor megriad magától,
Ilyenkor démonok üzik,
Kikeres hát egy hazugságot
S arra szent hittel esküszik.

                    IV.

A színpad a legszebb hazugság
─ Méla akkordom ez tehát ─,
Több a nappal igazságánál,
Amit az ember este lát.
Mennyi hazugság van a földön,
Nem is kell mondanom tovább,
Mikor igazságért keressük
A szép hazugság templomát!...
Versek